ส่วนที่ 1

ข้อมูลสรุป(Executive Summary)

บริษัท เอเวอร์แลนด์ จำกัด (มหาชน)^(*) (“บริษัท”) ประกอบธุรกิจพัฒนาอสังหาริมทรัพย์
โดยตั้งแต่ปี 2540 บริษัท ได้ประสบปัญหาจากภาวะเศรษฐกิจตกต่ำ วิกฤตการณ์ลดค่าเงินบาท
และการปิดสถาบันการเงิน ทำให้บริษัทเกิดปัญหาสภาพคล่องในการดำเนินธุรกิจ โดยเจ้าหนี้รายใหญ่
ได้ยื่นคำร้องขอฟื้นฟูกิจการต่อศาลล้มละลายกลาง ซึ่งศาลฯได้มีคำสั่งให้ฟื้นฟูกิจการเมื่อวันที่ 16
กรกฎาคม 2544 โดยแต่งตั้งให้บริษัท นีโอเวิลด์ คอนซัลแทนท์ จำกัด เป็นผู้ทำแผนฯ ต่อมาเมื่อวันที่
20 พฤษภาคม 2545 ศาลมีคำสั่งเห็นชอบด้วยแผน และแต่งตั้ง บริษัท พร๊อพเพอร์ตี้ แพลนเนอร์
จำกัด เป็นผู้บริหารแผนฯ ซึ่งปัจจุบันผู้บริหารแผนอยู่ระหว่างขอยกเลิกการฟื้นฟูกิจการ
เนื่องจากได้ปฎิบัติตามแผนฟื้นฟูครบถ้วนแล้ว

ที่ผ่านมาบริษัทได้ดำเนินการตามแผนฟื้นฟู ทั้งในส่วนการตีโอนหลักประกัน
การชำระหนี้จากกระแสเงินสด และการแปลงหนี้เป็นทุนให้แก่เจ้าหนี้ โดยมีรายละเอียดสรุปได้ดังนี้

การตีโอนหลักประกัน

+------------------------------------------+---------------------------+
|                                          | วันที่ตีโอนชำระหนี้             |
+------------------------------------------+---------------------------+
| 1.  โครงการคันทรี่ ลาซาล                    | 24 มกราคม 2546            |
+------------------------------------------+---------------------------+
| 2.  โครงการที่ดินแพรกษา จ.สมุทรปราการ        | 6 มีนาคม 2546              |
+------------------------------------------+---------------------------+
| 3.  โครงการที่ดินหัวหิน จ. เพชรบุรี             | 29 เมษายน 2546            |
+------------------------------------------+---------------------------+
| 4.  โครงการคันทรี่ เชียงราย อ.แม่สาย          | 21 พฤษภาคม 2546           |
+------------------------------------------+---------------------------+
| 5.  โครงการคันทรี่เชียงใหม่ อ.แม่ริม            | 20 มิถุนายน 2546            |
+------------------------------------------+---------------------------+
| 6.  ที่ดินที่ อ.บางปะกง จ.ฉะเชิงเทรา           | 8 มกราคม 2547             |
+------------------------------------------+---------------------------+
| 7.  โครงการ รอยัลบีช คอนโดมิเนียม            | 20 มกราคม 2547            |
+------------------------------------------+---------------------------+
| 8.  โครงการ คันทรี่ วิลเลจสุวินทวงศ์ (เฟส 2)    | 30 มกราคม 2547            |
+------------------------------------------+---------------------------+
| 9.  โครงการ คันทรี่ มารีน่าซิตี้                 | 28 เมษายน 2547            |
+------------------------------------------+---------------------------+

การชำระจากกระแสเงินสด

บริษัทสามารถชำระหนี้ให้แก่เจ้าหนี้กลุ่มที่ 1 สำหรับโครงการคันทรี่ คอมเพล็กซ์ และโครงการคันทรี่
วิลเลจ สุวินทวงศ์ เมื่อวันที่ 30 เมษายน 2547 และได้ชำระหนี้ให้แก่เจ้าหนี้กลุ่มที่ 1
สำหรับโครงการคันทรี่ วิลเลจ เทพารักษ์ เมื่อวันที่ 26 กรกฎาคม 2547

การแปลงหนี้เป็นทุน

บริษัทได้ดำเนินการลดทุนและเพิ่มทุนเพื่อแปลงหนี้เป็นทุนโดยจัดสรรให้แก่เจ้าหนี้กลุ่มต่างๆตามแผนฟื้นฟูกิจการได้เป็นส่วนใหญ่
ทั้งนี้ เมื่อวันที่ 30 เมษายน 2547 บริษัทได้ดำเนินการตามแผนฯ
จนครบถ้วนในเงื่อนไขของการปลดหนี้ดอกเบี้ย
ดังนั้นบริษัทจึงบันทึกรับรู้กำไรจากการปลดหนี้ดอกเบี้ยจำนวน 6,044.40 ล้านบาท
ประกอบกับเมื่อวันที่ 27 สิงหาคม 2547 บริษัทได้ชำระหนี้ให้แก่เจ้าหนี้กลุ่มที่ 1 ครบถ้วนตามแผนฯ
แล้ว เจ้าหนี้กลุ่มที่ 1 จึงปลดหนี้เงินต้นที่ตั้งพักไว้รอปลดหนี้ให้แก่บริษัทจำนวน 1,054.97 ล้านบาท

หมายเหตุ : *บริษัท มีการเปลี่ยนแปลงชื่อจาก บริษัท คันทรี่ (ประเทศไทย) จำกัด (มหาชน)
เมื่อวันที่ 17 มกราคม 2548

ณ วันที่ 31 ธันวาคม 2547 บริษัท มีภาระหนี้ตามแผนฟื้นฟูกิจการจำนวนเพียง 134.08
ล้านบาทเท่านั้น
ซึ่งบริษัทมีแนวทางดำเนินการตามเงื่อนไขที่ระบุในแผนเพื่อสามารถชำระหนี้ให้แก่เจ้าหนี้ได้ครบถ้วนตามเงื่อนไขที่กำหนด
ต่อไป

เมื่อวันที่ 26 ธันวาคม 2546 คณะกรรมการตลาดหลักทรัพย์แห่งประเทศไทย
อาศัยอำนาจตามความในมาตรา 171 (4) แห่งพระราชบัญญัติ หลักทรัพย์และตลาดหลักทรัพย์ พ
.ศ. 2535 มีมติให้เพิกถอนหลักทรัพย์ของบริษัท
ส่งผลให้หลักทรัพย์ของบริษัทสิ้นสภาพจากการเป็นหลักทรัพย์จดทะเบียนตั้งแต่วันดังกล่าวเป็นต้นไป
เมื่อวันที่ 9 มกราคม 2547 บริษัทได้ยื่นหนังสือขออุทธรณ์ต่อคณะกรรมการดังกล่าว ซึ่งในวันที่ 1
มีนาคม 2547 คณะกรรมการได้พิจารณาแล้วมีมติผ่อนปรนคำสั่งเพิกถอนหลักทรัพย์ให้แก่บริษัท
โดยให้ยังคงสภาพเป็นบริษัทจดทะเบียนไปก่อน
และให้บริษัทต้องปฏิบัติตามแผนฟื้นฟูกิจการเพื่อให้ส่วนของผู้ถือหุ้นเป็นบวก
และให้ซื้อทรัพย์สินในส่วนที่จะนำกลับมาดำเนินการเป็นธุรกิจหลักภายใน 180 วัน
รวมทั้งให้บริษัทพิจารณาจัดสรรหุ้นจำนวนหนึ่งให้ผู้ถือหุ้นเดิมก่อนการลดทุนและปรับโครงสร้างหนี้

เพื่อแก้ไขเหตุแห่งการเพิกถอนหลักทรัพย์ของบริษัท ในวันที่ 18 สิงหาคม 2547
บริษัทย่อยแห่งใหม่ได้ดำเนินการซื้อที่ดินที่สุวินทวงศ์คืนจากเจ้าหนี้กลุ่มที่ 1 และ เมื่อวันที่ 27
สิงหาคม 2547 บริษัทได้ปฏิบัติตาม แผนฟื้นฟูกิจการจนส่วนของผู้ถือหุ้นของบริษัทเป็นบวกแล้ว
ในส่วนของการพิจารณาจัดสรรหุ้นให้แก่ผู้ถือหุ้นเดิมที่ได้รับความเสียหายจากการลดทุนก่อนการแปลงหนี้เป็นทุนให้แก่เจ้าหนี้นั้น
บริษัทได้ดำเนินการแก้ไขแผนฟื้นฟูกิจการเพื่อให้สามารถดำเนินการดังกล่าวได้
ซึ่งปัจจุบันเจ้าหนี้มีมติยอมรับคำร้องขอแก้ไขแผนฟื้นฟูกิจการ
และศาลล้มละลายกลางมีคำสั่งเห็นชอบด้วยเมื่อวันที่ 2 มีนาคม 2548 และ
ปัจจุบันบริษัทได้จัดสรรหุ้นให้แก่ผู้ถือหุ้นเดิมที่ได้รับความเสียหายเรียบร้อยแล้ว

เมื่อวันที่ 14 ตุลาคม 2548 ตลาดหลักทรัพย์ฯ
ได้มีหนังสือแจ้งผลการพิจารณาว่าบริษัทได้ปฏิบัติตามเงื่อนไขที่คณะกรรมการตลาดหลักทรัพย์แห่งประเทศไทยกำหนดเรียบร้อยแล้ว
ฉะนั้นบริษัทจึงมีสถานะเป็นบริษัทโดยไม่อยู่ภายใต้เงื่อนไขการผ่อนปรนคำสั่งเพิกถอนหลักทรัพย์และหลักทรัพย์ของบริษัทมีสภาพเป็นหลักทรัพย์จดทะเบียนในตลาดหลักทรัพย์ในหมวด
REHABCO ได้ต่อไป

เมื่อวันที่ 10 มกราคม 2549 ตลาดหลักทรัพย์ฯ ได้แจ้งย้ายหลักทรัพย์ของบริษัทจากหมวด REHABCO
ไปยังหมวดธุรกิจพัฒนาอสังหาริมทรัพย์ พร้อมทั้งอนุญาตให้ซื้อขายหลักทรัพย์ของบริษัทได้ตั้งแต่วันที่ 19
มกราคม 2549

ในด้านการดำเนินงานและส่วนของแผนพัฒนาโครงการต่างๆนั้น
ผู้บริหารแผนมีแผนการดำเนินการพัฒนาโครงการ ซึ่งประกอบด้วยโครงการดังต่อไปนี้

1.  โครงการมายวิลล่า บางนา (เดิมชื่อโครงการคันทรี่คอมเพล็กซ์)

2.  โครงการมายโฮมทาวน์ เทพารักษ์(เดิมชื่อโครงการคันทรี่วิลเลจ เทพารักษ์)

3.  โครงการมายโฮม สุวินทวงศ์(เดิมชื่อโครงการคันทรี่วิลเลจ สุวินทวงศ์)

4.  โครงการรอยัลบีช คอนโดมีเนียม

5.  โครงการมายโฮม ประชาชื่น

6.  โครงการมายโฮม สุวินทวงศ์

ทั้งนี้ ในการดำเนินการพัฒนาโครงการต่างๆข้างต้น บริษัท
จะได้มีการวางแผนและกำหนดกลยุทธ์ที่เหมาะสม
เพื่อให้สามารถมีผลประกอบการเป็นไปตามเป้าหมายที่กำหนด